Мы махуэхэм
Гъатхэпэм и 8, щэбэт
ЦIыхубзхэм я дунейпсо махуэщ
1914 гъэм къыдэкIащ цIыхубзхэм папщIэ ягъэхьэзыр «Работница» жылагъуэ-политикэ, литературэ-художественнэ журналым и япэ номерыр.
1923 гъэм «Адыгэ макъ» (Адыгей) газетым и япэ номерыр къыдэкIащ.
1936 гъэм Налшык къыщызэIуахащ Кировым и цIэр зезыхьэ зыгъэпсэхупIэр.
1944 гъэм балъкъэр лъэпкъыр республикэм ирашащ.
Гъатхэпэм и 8 — 9-хэм Мюнхен (Германие) щекIуэкIынущ ахъшэ жьгъейхэр щагъэлъэгъуэну дунейпсо выставкэр.
УФ-м щIыхь зиIэ и артисткэ Сибэч Быхуэ къызэралъхурэ илъэс 96-рэ ирокъу.
Экономикэ щIэныгъэхэм я доктор, профессор Арэщыкъуэ Виктор и ныбжьыр илъэс 78-рэ ирокъу.
СССР-м спортымкIэ щIыхь зиIэ и мастер, лъэрыжэкIэ къэжыхьынымкIэ дунейм щынэхъ цIэрыIуэ дыдэ Скобликовэ Лидие и ныбжьыр илъэс 75-рэ ирокъу. Абы и закъуэщ а спорт лIэужьыгъуэмкIэ хэнейрэ олимп чемпионкэ хъуауэ дуней псом щыIэр.
Техникэ щIэныгъэхэм я доктор, КъБКъМУ-м и профессор Къаскъул Мусэбий и ныбжьыр илъэс 74-рэ ирокъу.
Филологие щIэныгъэхэм я доктор, Адыгей къэрал университетым и профессор, ЩIДАА-м и академик Унэрокъуэ Рае къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх къыщешхынущ. ЩIыIэр махуэм 1 градус, жэщым градуси 2 щыхъунущ.
Гъатхэпэм и 9, тхьэмахуэ
Геодезиемрэ картографиемрэ я лэжьакIуэхэм я ма-хуэщ
Глаукомэ узыфэм пэщIэтыным и дунейпсо тхьэмахуэщ
Корее ЦIыхубэ-Демократие Республикэм парламент хэхыныгъэхэр щокIуэкI.
Сальвадорым президент хэхыныгъэхэр щокIуэкI.
Колумбием и парламентым и депутатхэр хах.
Гъатхэпэм и 9 — 11-хэм Женевэ (Швейцарие) щекIуэкIынущ Урысей экономикэ, финанс зэхуэсышхуэм и 13-нэ сессиер.
Гъэмахуэ зэманым щыхуокIуэж США-мрэ Канадэмрэ.
1918 гъэм нэгъуэщI къэралыдзэхэр Совет Урысейм къытеуащ.
1959 гъэм «Метель» америкэ фирмэм сабийхэр зэры-джэгу хьэпшыпхэр щагъэлъагъуэ выставкэу Нью-Йорк щекIуэкIым утыку къыщрихьащ «Барби» зыфIаща гуащэр. Аращ иджыпсту хъы-джэбз цIыкIухэм я деж нэхъ щыцIэрыIуэр, нэхъ яфIэфIу зэрыджэгуу дунейм къыщалъытэр.
Урысей политик, контр-адмирал Черкасский Михаил пщыр къызэралъхурэ илъэси 132-рэ ирокъу.
ЩIым и япэ космонавт, Совет Союзым и ЛIыхъужь Гагарин Юрий къызэралъхурэ илъэс 80 ирокъу.
Молдавиемрэ СССР-мрэ я цIыхубэ артист Волонтир Михай и ныбжьыр илъэс 80 ирокъу. ЦIыхухэм ягу ирихьу еплъащ ар зыхэт «Цыган», «Возвращение Будулая» фильмхэм.
КъэфакIуэ, КъБР-м щIыхь зиIэ и артисткэ Къарэжь Людмилэ къыщалъхуа махуэщ.
Балетмейстер, КъБР-м щэнхабзэмкIэ щIыхь зиIэ и лэжьакIуэ Тхьэмокъуэ Мартин и ныбжьыр илъэс 53-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 6-м щынэсынущ, жэщым градус 1 — 3 щыхъунущ.
Гъатхэпэм и 10, блыщхьэ
Урысей Федерацэм и Архивхэм я лэжьакIуэхэм я ма-хуэщ
Зэныбжьэгъухэм я зэгухьэныгъэм и махуэщ. Зэныбжьэгъу гупым хохьэ къэрал 54-рэ — я нэхъыбапIэкIэ Великобританием и бжьым щIэтахэмрэ абы мы зэманми хэтхэмрэ.
1945 гъэм ЦIыхубзхэм я Дунейпсо Демократие Федерацэр (МДФЖ) къэунэхуащ.
КъБР-м щIыхь зиIэ и нартыхугъэкI, Социалист Лэжьыгъэм и ЛIыхъужь Емышэ Хьэлий къызэралъхурэ илъэс 85-рэ ирокъу.
«Адыгэ шхыныгъуэхэр» тхылъыр къыдэзыгъэкIа, лъэпкъ ерыскъыгъуэхэр гурыхьу зыгъэхьэзыр инженер-технолог Къубатий Борис и ныбжьыр илъэс 75-рэ ирокъу.
СурэтыщI Къудей МэчрэIил и ныбжьыр илъэс 70 ирокъу.
Опернэ уэрэджыIакIуэ, КъБР-м и цIыхубэ артисткэ Бесчокъуэ Майе къыщалъхуа махуэщ.
Адыгэ Республикэм щIыхь зиIэ и журналисткэ Сихъу Гуэщнагъуэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх тIэкIу къыщешхынущ. Хуабэр ма-хуэм градуси 2 — 5, жэщым градуси 4 — 5 щыхъунущ.
Гъатхэпэм и 11, гъубж
Наркотикхэр зэрызэблагъэкIым кIэлъыплъ IэнатIэм и лэжьакIуэм и махуэщ
Европэм ягу къыщагъэкIыж терроризм щIэпхъаджагъэм хэкIуэдахэр.
1991 гъэм «Ленин гъуэгу» газетым и цIэр «Адыгэ псалъэ» жиIэу, «Коммунизмге жол»-р — «Заман»-у зэрахъуэкIащ.
Физико-математикэ щIэныгъэхэм я доктор, КъБКъУ-м и профессор Уэщхъун МуIэед и ныбжьыр илъэс 66-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх тIэкIу къыщешхынущ. Хуабэр махуэм градуси 7 — 12, жэщым градуси 6 — 9 щыхъунущ.
